২ ও ৩ ফেব্রুয়ারি সারাদেশে সিপিবির বিক্ষোভ সমাবেশ
'ডামি' নির্বাচন বাতিল, দ্রব্যমূল্য নিয়ন্ত্রণসহ বিভিন্ন দাবিতে আগামী ২ ও ৩ ফেব্রুয়ারি সারাদেশে বিক্ষোভ-সমাবেশের কর্মসূচি ঘোষণা করেছে বাংলাদেশের কমিউনিস্ট পার্টি (সিপিবি)।
আজ রোববার সিপিবির সভাপতি মোহাম্মদ শাহ আলম ও সাধারণ সম্পাদক রুহিন হোসেন প্রিন্স এক বিবৃতিতে এ কর্মসূচির ঘোষণা দেন।
এতে বলা হয়, প্রহসনের, 'ডামি' নির্বাচন বাতিল, সংখ্যানুপাতিক পদ্ধতি প্রবর্তনসহ নির্বাচন ব্যবস্থার আমূল সংস্কার ও নির্দলীয় নিরপেক্ষ সরকারের অধীনে নির্বাচন, দ্রব্যমূল্য নিয়ন্ত্রণ, রেশন ব্যবস্থা ও ন্যয্যমূল্যের দোকান চালু, খেলাপি ঋণ ও বিদেশে পাচার হয়ে যাওয়া টাকা উদ্ধার, দুর্নীতি-লুটপাটকারীদের বিরুদ্ধে ব্যবস্থা গ্রহণ, ন্যূনতম জাতীয় মজুরি নির্ধারণ, কৃষি পণ্যের ন্যায্য মূল্য নির্ধারণ, ক্ষেতমজুরসহ সবার কাজের নিশ্চয়তা, বিদ্যুৎ, গ্যাস, পানির মূল্য বৃদ্ধির পাঁয়তারা বন্ধসহ দেশের অর্থনৈতিক ও জনজীবনের সংকট দূর করার দাবিতে বিক্ষোভ সমাবেশ ডাকা হয়েছে।
বিবৃতিতে 'দুঃশাসন হঠাও, ব্যবস্থা বদলাও, বাম গণতান্ত্রিক বিকল্প রাজনৈতিক শক্তি-সমাবেশ গড়ে তোলো'এই স্লোগানকে সামনে রেখে সারাদেশে আন্দোলন-সংগ্রাম গড়ে তোলারও আহ্বান জানান নেতারা।
বিবৃতিতে আরও বলা হয়, আগামী ২ ফেব্রুয়ারি ঢাকায় সিপিবির ৩টি সমাবেশ হবে। ওই দিন ঢাকা মহানগর দক্ষিণ কমিটির উদ্যোগে পুরানা পল্টন মোড়ে, ঢাকা মহানগর উত্তর কমিটির উদ্যোগে মিরপুর ১০ নম্বর গোলচত্বরে এবং ঢাকা জেলা কমিটির উদ্যোগে সাভারে সমাবেশ অনুষ্ঠিত হবে।
ঢাকা মহানগর দক্ষিণ কমিটি আয়োজিত সমাবেশে সিপিবির সভাপতি মোহাম্মদ শাহ আলম এবং ঢাকা মহানগর উত্তরের সমাবেশে সিপিবির সাধারণ সম্পাদক রুহিন হোসেন প্রিন্স, ঢাকা জেলার সমাবেশে সিপিবির প্রেসিডিয়াম সদস্য শাহীন রহমান বক্তব্য রাখবেন।

'ডামি' নির্বাচন বাতিল, দ্রব্যমূল্য নিয়ন্ত্রণসহ বিভিন্ন দাবিতে আগামী ২ ও ৩ ফেব্রুয়ারি সারাদেশে বিক্ষোভ-সমাবেশের কর্মসূচি ঘোষণা করেছে বাংলাদেশের কমিউনিস্ট পার্টি (সিপিবি)।